Verdien 'n boelie simpatie? | Netwerk24
Deur AJ Opperman 22 Januarie 2020 13:05
Jaques de Silva in ‘Evil’. Foto: Philip Kuhn
“Aan die een kant is hy ’n slagoffer van boelies, maar dan gedra hy hom ook soos ’n boelie,” sê De Silva.
“Die storie is eintlik eenvoudig en baie duidelik. Deur middel van die karakter se vertelling oor sy tienerjare laat hy die gehoor toe om in sy skoene te staan. Hulle raak vertroud met sy wêreld.”
Jaques de Silva Foto: Philip Kuhn
De Silva het sy dogtertjie na die dieretuin geneem toe hy die teks by hom gehad het. Sy dogtertjie het aan die slaap geraak en hy het besluit om die teks te lees. Hy het dadelik besef dit is ’n baie opwindende, maar veral belangrike stuk om op te voer.
Dit is gegrond op die semi-outobiografiese roman Ondskan deur die Sweedse skrywer Jan Guillou. Die Sweedse akteur Benny Haag het die verhoogverwerking gedoen.
Laine Butler en Mike da Silva is plaaslik die regisseurs van dié stuk wat as een van die beste toneelstukke op die Imaginate Youth Festival in Edinburgh aangewys is.
“ ’n Mens hou duim vas vir Erik van die begin af,” sê De Silva.
“Vroeg in die stuk vertel hy hoe hy (as kind) saam met sy ouers aan die etenstafel was toe die vuishou hom op die regterwang tref.”
Sy pa het hom geslaan. Hy beland oplaas in ’n koshuis weg van die huis af, maar hier gaan dit ook nie goed met hom nie. Hy ontwikkel egter ’n verdedigingsmeganisme.
“Hy knoop ’n vriendskap aan met sy kamermaat. En dis vir my belangrik om die storie van die vriendskap te vertel – iemand wat jou sien en hoor vir wie jy is. Of jy ’n slagoffer van boelies of self ’n boelie is. Dis goed as jy iemand in jou lewe het met wie jy eerlik kan wees. Met Erik se vriendskap kan ’n mens tog sy menslikheid waarneem.”
* Vertonings is Woensdag, Donderdag en Vrydag om 20:15 en Saterdag om 18:00 en 20:15. Kaartjies kos R150. Bespreek by Computicket.
Meer oor: Teater | Boelie